Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέση της Ευρωπαϊκής Κοινότητας σχετικά με το σχέδιο κανονισμού της Οικονομικής Επιτροπής για την Ευρώπη των Ηνωμένων Εθνών αναφορικά με την έγκριση τύπου συστήματος θέρμανσης και οχήματος αναφορικά με το σύστημα θέρμανσης που διαθέτει

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΑ

Με την απόφαση 97/836/ΕΚ του Συμβουλίου της 27ης Νοεμβρίου 1997, η Ευρωπαϊκή Κοινότητα κατέστη συμβαλλόμενο μέρος της αναθεωρημένης συμφωνίας του 1958 της Οικονομικής Επιτροπής για την Ευρώπη των Ηνωμένων Εθνών (ΗΕ-ΟΕΕ). Η απόφαση αυτή άρχισε να ισχύει στις 24 Μαρτίου του 1998.

Το άρθρο 4 της εν λόγω απόφασης προβλέπει, μεταξύ άλλων, ότι όταν ένα σχέδιο κανονισμού της ΟΕΕ/OHE υποβάλλεται για ψηφοφορία στους αρμόδιους φορείς της ΟΕΕ/OHE, το εν λόγω σχέδιο πρέπει να εγκρίνεται από το Συμβούλιο, αφού λάβει τη συγκατάθεση του Ευρωπαϊκού Κοινοβουλίου, για να μπορεί η Κοινότητα να δηλώσει ότι υποστηρίζει την έγκριση του σχεδίου.

Η ημερήσια διάταξη μιας προσεχούς συνεδρίασης του παγκόσμιου φόρουμ της ΟΕΕ/OHE για την εναρμόνιση των κανονισμών για τα οχήματα θα περιλαμβάνει, συγκεκριμένα, ψηφοφορία για ένα (νέο) σχέδιο κανονισμού που αφορά την έγκριση τύπου συστήματος θέρμανσης και οχήματος αναφορικά με το σύστημα θέρμανσης που διαθέτει.

Κύριος σκοπός του σχεδίου κανονισμού είναι η θέσπιση εναρμονισμένων τεχνικών προδιαγραφών, αποφεύγοντας έτσι τη δημιουργία τεχνικών φραγμών για το εμπόριο μηχανοκίνητων οχημάτων μεταξύ των συμβαλλόμενων μερών, διασφαλίζοντας παράλληλα υψηλό επίπεδο ασφάλειας και προστασίας του περιβάλλοντος.

Θα πρέπει να τονιστεί ότι η θέση της ΕΚ κατά την ψηφοφορία θα βασίζεται σε έγγραφα που είναι διαθέσιμα στις επίσημες γλώσσες της ΟΕΕ/OHE (γαλλικά και αγγλικά). Δεδομένου ότι η ΕΚ έχει καταστεί συμβαλλόμενο μέρος της συμφωνίας ΟΕΕ/OHE του 1958, είναι υποχρεωμένη να τηρεί τις διαδικασίες που προβλέπονται από την εν λόγω συμφωνία.

Σύμφωνα με τις διατάξεις του άρθρου 4 παράγραφος 5 της απόφασης 97/836/ΕΚ, ο κανονισμός θα δημοσιευθεί σε όλες τις επίσημες γλώσσες των Κοινοτήτων στην Επίσημη Εφημερίδα της Ευρωπαϊκής Ένωσης πριν να τεθεί σε ισχύ.

2. ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ ΑΠΟΦΑΣΗΣ

Σκοπός της πρότασης είναι να δώσει τη δυνατότητα στον εκπρόσωπο της Επιτροπής να ψηφίσει σχετικά με το σχέδιο κανονισμού εξ ονόματος της Κοινότητας σε μια προσεχή συνεδρίαση του παγκόσμιου φόρουμ της ΟΕΕ/OHE για την εναρμόνιση των κανονισμών για τα οχήματα.

2004/0135 (AVC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέση της Ευρωπαϊκής Κοινότητας σχετικά με το σχέδιο κανονισμού της Οικονομικής Επιτροπής για την Ευρώπη των Ηνωμένων Εθνών αναφορικά με την έγκριση τύπου συστήματος θέρμανσης και οχήματος αναφορικά με το σύστημα θέρμανσης που διαθέτει (κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τα εξής:

Τη συνθήκη για την ίδρυση της Ευρωπαϊκής Κοινότητας,

Την απόφαση 97/836/ΕΚ του Συμβουλίου της 27ης Νοεμβρίου 1997 ενόψει της προσχωρήσεως της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές [1], και ιδίως το άρθρο 4 παράγραφος 2 δεύτερη περίπτωση της απόφασης αυτής,

[1] ΕΕ L 346 της 17.12.1997, σ. 78.

Την πρόταση της Επιτροπής [2],

[2] ΕΕ C. .της. ., σ. .

Τη σύμφωνη γνώμη του Ευρωπαϊκού Κοινοβουλίου [3],

[3] ΕΕ C. .της. ., σ. .

Εκτιμώντας τα ακόλουθα:

(1) Το σχέδιο κανονισμού της Οικονομικής Επιτροπής για την Ευρώπη των Ηνωμένων Εθνών αναφορικά με την έγκριση τύπου συστήματος θέρμανσης και οχήματος αναφορικά με το σύστημα θέρμανσης που διαθέτει θα καταργήσει τους τεχνικούς φραγμούς για το εμπόριο μηχανοκίνητων οχημάτων μεταξύ των συμβαλλομένων μερών όσον αφορά τα εν λόγω μέρη οχημάτων, διασφαλίζοντας παράλληλα υψηλό επίπεδο ασφάλειας και προστασίας του περιβάλλοντος.

(2) Ενδείκνυται να οριστεί η θέση της Κοινότητας όσον αφορά το προαναφερθέν σχέδιο κανονισμού.

(3) Το προαναφερθέν σχέδιο κανονισμού πρέπει να ενσωματωθεί στο κοινοτικό σύστημα για την έγκριση τύπου μηχανοκίνητων οχημάτων,

ΑΠΟΦΑΣΙΖΕΙ:

Άρθρο 1

Με την παρούσα απόφαση εγκρίνεται το σχέδιο κανονισμού της Οικονομικής Επιτροπής για την Ευρώπη των Ηνωμένων Εθνών (ΟΕΕ/OHE) αναφορικά με την έγκριση τύπου συστήματος θέρμανσης και οχήματος αναφορικά με το σύστημα θέρμανσης που διαθέτει, όπως περιέχεται στα έγγραφα TRANS/WP.29/2004/22 και TRANS/WP.29/2004/22/corr.1.

Άρθρο 2

Η Κοινότητα, εκπροσωπούμενη από την Επιτροπή, θα ψηφίσει υπέρ του σχεδίου κανονισμού ΟΕΕ/OHE που αναφέρεται στο άρθρο 1 στην ψηφοφορία που θα διεξαχθεί κατά τη συνεδρίαση της διοικητικής επιτροπής σε μια προσεχή συνεδρίαση του παγκόσμιου φόρουμ ΟΕΕ/OHE για την εναρμόνιση των κανονισμών για τα οχήματα.

Άρθρο 3

Ο κανονισμός ΟΕΕ/OHE αναφορικά με την έγκριση τύπου συστήματος θέρμανσης και οχήματος αναφορικά με το σύστημα θέρμανσης που διαθέτει θα ενσωματωθεί στο κοινοτικό σύστημα έγκρισης τύπου για μηχανοκίνητα οχήματα.

Βρυξέλλες,

Για το Συμβούλιο

Ο Πρόεδρος